als_Latn dik_Latn sag_Latn
“21 Janari” “Masë disiplinore për hetuesit e SHKB-së” (Burimi: Gazeta-Shqip, www.gazeta-shqip.com)
“21 Janari” “Masë disiplinore për hetuesit e SHKB-së”
Hetimi i ngjarjeve para, gjatë dhe pas demonstratës së 21 Janarit ka sjellë përçarjen e madhe mes prokurorisë nga njëra anë dhe Ministrisë së Brendshme e Policisë së Shtetit nga ana tjetër. Në muajin korrik 2014, Shërbimi i Kontrollit të Brendshëm kallëzoi penalisht dy ish-drejtuesit madhorë të Policisë së Shtetit, drejtorin Hysni Burgaj dhe zëvendësin e tij, Agron Kuliçaj. Çështja po hetohet në njësinë Task-Forcë në Prokurorinë e Tiranës, e cila, gjatë kësaj kohe, ka kërkuar nga Oficerët e Policisë Gjyqësore (OPGJ) më shumë prova për këta të kallëzuar. Sipas ligjit, hetuesit e çështjes, duhet të mbledhin prova dhe më pas i referojnë prokurorit të kësaj dosje nëse ndaj të kallëzuarve duhet apo jo të merret i pandehur. Burime nga Prokuroria e Tiranës thanë për Shqip se nga momenti i kallëzimit, OPGJ-të kanë marrë në tri raste detyra. Por, po në kaq raste, ata kanë referuar të njëjtat prova, duke “shkelur” në këtë rast edhe urdhrin e drejtuesit të hetimeve.
Masë disiplinore
Që prej muajit shtator të vitit të kaluar, prokuroria ka regjistruar kallëzimin penal, madje edhe emrat e Burgajt dhe Kuliçajt. Ata janë zyrtarisht nën hetim, megjithëse nën hetim mund të jetë kushdo. Prokuroria thotë se me materialet bashkëlidhur kallëzimit, të ardhura nga SHKB-ja, nuk mund të merrte të pandehur këta ish-zyrtarë, ndërsa kërkoi prova të tjera. “U kemi bërë kërkesë Shërbimit të Kontrollit të Brendshëm për prova të tjera. Madje, disa hetuesve u kemi lënë disa porosi. Pas disa javësh, këta hetues kanë refuzuar të bashkëpunojnë, duke sjellë të njëjtat dokumente si të kallëzimit. Hetuesit e SHKB-së u ftuan në prokurori, duke marrë prej prokurorit të çështjes të njëjtat detyra, që kishin të bënin me zbardhjen e letërkëmbimeve mes policisë dhe prokurorisë pas 21 janarit 2011. Sërish këta OPGJ nuk kanë kthyer përgjigje. Para disa ditësh, zyrtarët e SHKB-së janë njohur me kërkesat e prokurorisë, por edhe në rastin e tretë, ata nuk i janë përgjigjur prokurorit”, pohojnë burimet nga Prokuroria e Tiranës, duke pohuar se hetimi i kallëzimit ndaj Burgajt dhe Kuliçajt nuk ka lidhje me vrasjet gjatë demonstratës, pasi ato janë në një procedim më vete. Hetimet për këta ish-zyrtarë po përqendrohen vetëm te shpërdorimi i detyrës, ndërsa dhuna policore, apo ekzekutimet, janë procedime më vete. Akuza thotë se ka kryer një mori veprimesh dhe po pret relacionet e OPGJ-ve për të vendosur për Burgajn dhe Kuliçajn. Nga ana tjetër, duke parë “thyerjen” e urdhrit të prokurorit nga OPGJ-të e SHKB-së, drejtuesit e akuzës së kryeqytetit po shikojnë mundësinë e nisjes së një procedimi disiplinor. Prokuroria ka të gjithë tagrin që të propozojë ndaj hetuesve të “pabindur” që të kërkojë masë disiplinore, ndërsa një komision me prokurorë e oficerë policie vendos për masën që do të jepet.
Hetimi i kësaj çështjeje ka sjellë një “luftë të ftohtë” mes prokurorisë dhe Ministrisë së Brendshme. Ministri Saimir Tahiri, në disa prononcime, ka akuzuar ashpër prokurorinë se po mban peng këtë dosje. Ai tha se ka kallëzuar në prokurori dy ish-drejtues madhorë të policisë, që në atë rast nuk zbatuan urdhrat e prokurorisë për të ndaluar disa gardistë, mes tyre edhe Ndrea Prendin, si të akuzuar për vrasje. Megjithatë, prokuroria ende nuk ka reaguar zyrtarisht, ndërsa burimet nga akuza e kryeqytetit ua hedhin fajin hetuesve të SHKB-së.
Çështja “Burgaj-Kuliçaj”
Prej muajit shtator të vitit të kaluar, Hysni Burgaj, dhe Agron Kuliçaj, janë zyrtarisht nën hetim nga Prokuroria e Tiranës për shpërdorim detyre. Ata akuzohen se nuk kanë zbatuar vendimet e grupit hetimor të çështjes “21 Janari” për të arrestuar “grupin e zjarrit”. Pas kallëzimit të SHKB-së, prokuroria regjistroi fillimisht procedimin penal dhe pas verifikimeve procedurale konstatoi se kallëzimi kishte elemente të veprës penale. Shërbimi i Kontrollit të Brendshëm ka gjetur shkelje të rënda të këtyre oficerëve për moszbatimin e urdhrave të prokurorisë për ndalimin e zinxhirit komandues të Gardës së Republikës, të cilët dyshoheshin se kishin urdhëruar të qëllonin me armë zjarri në drejtim të turmës. Urdhrat e ndalimit janë prerë në orët e para të 23 janarit 2011, ku shkresa e firmosur nga prokurori Genci Qana, i shkoi në zyrë Hysni Burgajt. Për disa ditë me radhë, krerët e Policisë së Shtetit nuk ekzekutuan këta urdhra ndalimi, ku dy më kryesorët kanë qenë pikërisht Hysni Burgaj, ish-drejtor i Policisë së Shtetit dhe Agron Kuliçaj, zëvendës i tij, por që konsiderohej si një nga drejtuesit më me influencë në polici. Pas disa javësh, pas negociatave të ndërkombëtarëve, ish-krerët e Gardës së Republikës u dorëzuan në Policinë e Tiranës. I vetmi që mbeti në burg ka qenë vetëm Agim Llupo, i cili u kap me prova të qarta, madje edhe me filmime, duke qëlluar për vdekje protestuesin Ziver Veizi. Të gjithë të “akuzuarit” nga prokuroria i mbajtën postet e tyre, deri në njëvjetorin e vrasjeve në bulevard, ku një provë e fortë e akuzës, solli edhe zbardhjen e vrasjes së Faik Myrtajt, dhe nën akuzë u vu pikërisht Ndrea Prendi.
27.01.2015
Burimi: Gazeta-Shqip
als_Latn als_Latn als_Latn kea_Latn als_Latn als_Latn cjk_Latn als_Latn unk als_Latn